Document ID: 32014L0078

DIRETTIVA TA' IMPLIMENTAZZJONI TAL-KUMMISSJONI 2014/78/UE
tas-17 ta' Ġunju 2014
li temenda l-Annessi I, II, III, IV u V tad-Direttiva tal-Kunsill 2000/29/KE dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità (1), u b'mod partikulari l-punti (c) u (d) tat-tieni paragrafu tal-Artikolu 14 tagħha,
Wara konsultazzjoni mal-Istati Membri kkonċernati,
Billi:
(1)
Fid-dawl taż-żieda fil-kummerċ internazzjonali, u sabiex jitħarsu l-pjanti, il-prodotti tal-pjanti u oġġetti oħra, huwa teknikament ġustifikat, u konsistenti mar-riskju involut ta' pesti, li l-organiżmi ta' ħsara Agrilus anxius Gory u Anthonomus eugenii Cano jiżdiedu mas-Sezzjoni I tal-Parti A tal-Anness I tad-Direttiva 2000/29/KE.
(2)
Sabiex jitħarsu l-produzzjoni u l-kummerċ tal-pjanti, tal-prodotti tal-pjanti u ta' oġġetti oħra, huwa teknikament ġustifikat, u konsistenti mar-riskju involut ta' pesti, li l-organiżmi ta' ħsara Agrilus planipennis Fairmaire, il-batterju tat-tħaddir taċ-ċitru u Diaphorina citri Kuway jitħassru mis-Sezzjoni I tal-Parti A tal-Anness II tad-Direttiva 2000/29/KE, u li jiżdiedu mas-Sezzjoni I tal-Parti A tal-Anness I tad-Direttiva 2000/29/KE.
(3)
Il-preżenza tal-organiżmi ta' ħsara Bursaphelenchus xylophilus (Steiner and Bührer) Nickle et al. u Trioza erytreae Del Guercio tippreżenta riskju inaċċettabbli għall-produzzjoni u l-kummerċ tal-pjanti, tal-prodotti tal-pjanti u ta' oġġetti oħra. Għaldaqstant, huwa teknikament ġustifikat, u konsistenti mar-riskju involut ta' pesti, li dawk l-organiżmi ta' ħsara jiġu ttrasferiti mill-Anness II tad-Direttiva 2000/29/KE għall-Anness I tagħha. Tagħrif imressaq mill-Portugall juri li dawk l-organiżmi ta' ħsara mhux magħruf li jeżistu fl-Unjoni. Għaldaqstant, għandhom jiżdiedu mas-Sezzjoni II tal-Parti A tal-Anness I tad-Direttiva 2000/29/KE.
(4)
Huwa teknikament ġustifikat, u konsistenti mar-riskju involut ta' pesti, li jitħassru l-organiżmi ta' ħsara Monilinia fructicola (Winter) Honey mis-Sezzjoni I tal-Parti A tal-Anness I u Ciborinia camelliae Kohn mis-Sezzjoni I tal-Parti A tal-Anness II tad-Direttiva 2000/29/KE, billi dawk l-organiżmi ta' ħsara nxterdu u huma stabbiliti f'parti kbira tal-Unjoni, u l-ebda miżura mhi vjabbli biex teqridhom jew biex trażżan it-tixrid tagħhom.
(5)
Huwa teknikament ġustifikat, u konsistenti mar-riskju involut ta' pesti, li jitħassar l-organiżmu Citrus vein enation woody gall mis-Sezzjoni II tal-Parti A tal-Anness II tad-Direttiva 2000/29/KE, fid-dawl tal-osservazzjoni tal-impatt baxx tiegħu.
(6)
Ċerti pjanti, prodotti tal-pjanti u oġġetti oħra aktarx li fihom l-organiżmi ta' ħsara li ġejjin: Agrilus anxius Gory, Agrilus planipennis Fairmaire, Amauromyza maculosa (Malloch), Anthonomus eugenii Cano, Bemisia tabaci Genn. (popolazzjonijiet mhux Ewropej), Bursaphelenchus xylophilus (Steiner u Bührer) Nickle et al., Citrus greening bacterium, Diaphorina citri Kuway, Ditylenchus dipsaci (Kühn) Filipjev, Helicoverpa armigera (Hübner), Liriomyza huidobrensis (Blanchard), Liriomyza sativae (Blanchard), Liriomyza trifolii (Burgess), Spodoptera eridania (Cramer), Spodoptera frugiperda Smith, Spodoptera litura (Fabricius), Spodoptera littoralis (Boisd.) u Trioza erytreae Del Guercio, li huma elenkati, jew se jiġu elenkati, fil-Parti A tal-Annessi I jew II tad-Direttiva 2000/29/KE. L-iżviluppi fl-għarfien xjentifiku u tekniku juru li r-rekwiżiti speċjali stipulati fil-Parti A tal-Anness IV tad-Direttiva 2000/29/KE mhumiex xierqa biex inaqqsu, sa livell aċċettabbli, ir-riskju fitosanitarju kkaġunat mill-introduzzjoni ta' dawk il-pjanti, prodotti tal-pjanti jew oġġetti oħra fl-Unjoni, u mill-moviment tagħhom fl-Unjoni. Għaldaqstant, jeħtieġ li dawk ir-rekwiżiti speċjali jiġu emendati, u li jiżdiedu rekwiżiti speċjali addizzjonali. Fil-każ ta' Bursaphelenchus xylophilus (Steiner u Bührer) Nickle et al., anki r-rekwiżiti speċjali stipulati fis-Sezzjoni I tal-Parti A tal-Anness IV tad-Direttiva 2000/29/KE għandhom jiġu emendati sabiex jiġu allinjati mar-regoli tal-Unjoni dwar il-moviment intern kontra dan l-organiżmu ta' ħsara.
(7)
F'dawk li jirrigwarda ċerti pjanti, prodotti tal-pjanti u oġġetti oħra mhux elenkati fil-Parti A tal-Anness IV tad-Direttiva 2000/29/KE, l-iżviluppi fl-għarfien xjentifiku u tekniku juru li l-introduzzjoni tagħhom fl-Unjoni, u l-moviment tagħhom fl-Unjoni, jistgħu jippreżentaw riskju fitosanitarju inaċċettabbli, minħabba l-probabbiltà li jilqgħu fihom l-organiżmi ta' ħsara msemmija fil-premessa 6. Għaldaqstant, jeħtieġ li dawk il-pjanti, prodotti tal-pjanti u oġġetti oħra jiġu elenkati fil-Parti A tal-Anness IV.
(8)
Barra minn hekk, il-pjanti, prodotti tal-pjanti u oġġetti oħra msemmija fil-premessa 6 għandhom ikunu soġġetti għal spezzjonijiet tas-saħħa tal-pjanti qabel ma jiġu introdotti, jew jiġu ttrasportati, fl-Unjoni. Għaldaqstant, dawk il-pjanti, prodotti tal-pjanti u oġġetti oħra għandhom jiġu elenkati fil-Partijiet A u B tal-Anness V tad-Direttiva 2000/29/KE.
(9)
Interċettazzjonijiet frekwenti waqt l-importazzjoni ta' Manihot esculenta Crantz, ta' Limnophila L. u Eryngium L., kif ukoll ta' Capsicum L., urew li l-weraq ta' Manihot esculenta Crantz, il-ħxejjex bil-weraq ta' Limnophila L. u Eryngium L., u l-frottijiet ta' Capsicum L., aktarx jilqgħu fihom organiżmi ta' ħsara elenkati fl-Annessi I u II tad-Direttiva 2000/29/KE. Għaldaqstant, dawk il-pjanti għandhom ikunu soġġetti għal spezzjoni tas-saħħa tal-pjanti qabel ma jiġu introdotti fl-Unjoni, u l-introduzzjoni tagħhom għandha tkun permessa biss jekk ikunu akkumpanjati minn ċertifikat fitosanitarju. B'konsegwenza ta' dan, għandhom jiġu elenkati fis-Sezzjoni I tal-Parti B tal-Anness V.
(10)
Filwaqt li jitqies l-Istandard Internazzjonali rrivedut tal-FAO għall-Miżuri Fitosanitarji Nru 15 dwar “Ir-Regolamentazzjoni tal-materjal tal-ippakkjar tal-injam fil-kummerċ internazzjonali”, jitqies li għandu jitneħħa l-approċċ attwali fid-Direttiva 2000/29/KE li jimponi rekwiżiti differenti skont jekk il-materjal tal-ippakkjar tal-injam ikunx qed jintuża tabilħaqq jew le, billi dan l-approċċ m'għadux teknikament ġustifikat. Is-Sezzjoni I tal-Parti A tal-Anness IV tad-Direttiva 2000/29/KE għandha tiġi emendata skont dan.
(11)
B'mod simili, l-injam li jintuża bħala feles jew appoġġ għal kull tip ta' merkanzija għandu jitqies tip ta' materjal tal-ippakkjar tal-injam, bi qbil mad-definizzjonijiet fl-Istandard Internazzjonali għall-Miżuri Fitosanitarji Nru 15, billi m'għad hemm l-ebda ġustifikazzjoni teknika għar-regolamentazzjoni tiegħu b'mod separat minn tipi oħra ta' materjal tal-ippakkjar tal-injam. Is-Sezzjoni I tal-Parti A tal-Anness IV tad-Direttiva 2000/29/KE għandha tiġi emendata skont dan.
(12)
Jitqies li l-formulazzjoni tar-rekwiżiti fitosanitarji msejsa fuq trattament ta' sħana tal-injam u tal-qoxra iżolata jeħtieġ li tiġi emendata, sabiex jiġi ċċarat li l-ħin ta' tisħin rikjest jirreferi għal minuti kontinwi, u li t-temperatura rikjesta għandha tintlaħaq tul il-profil kollu tal-injam jew tal-qoxra iżolata, sabiex tkun tista' tinkiseb il-qerda b'suċċess ta' organiżmi ta' ħsara li jattakkaw l-injam. Is-Sezzjoni I tal-Parti A tal-Anness IV tad-Direttiva 2000/29/KE għandha tiġi emendata skont dan.
(13)
Il-kodiċijiet tan-NM għall-injam koniferu għandhom jiġu aġġornati fil-Parti B tal-Anness V tad-Direttiva 2000/29/KE, sabiex ikopru l-injam koniferu bi ħxuna ta' mhux aktar minn 6 mm, li skont analiżi ta' riskju fitosanitarju jippreżenta riskju wkoll għall-introduzzjoni ta' Bursaphelenchus xylophilus (Steiner and Bührer) Nickle et al..
(14)
L-ismijiet ta' Pseudomonas solanacearum (Smith) Smith, Lycopersicon lycopersicum (L.) Karsten ex Farw. u tal-batterju tat-tħaddir taċ-ċitru għandhom jiġu emendati bi qbil mad-denominazzjoni xjentifika rriveduta ta' dawk l-organiżmi. Pseudomonas solanacearum (Smith) Smith għandu jissemma bħala Ralstonia solanacearum (Smith) Yabuuchi et al.. Lycopersicon lycopersicum (L.) Karsten ex Farw. għandu jissemma bħala Solanum lycopersicum L.. Il-batterju tat-tħaddir taċ-ċitru għandu jissemma bħala Candidatus Liberibacter spp., aġent kawżali tal-marda Huanglongbing tat-tħaddir taċ-ċitru.
(15)
Id-Direttiva tal-Kunsill 2007/33/KE (2) tistabbilixxi l-miżuri li għandhom jittieħdu kontra popolazzjonijiet Ewropej ta' nematodi taċ-ċisti fil-patata (Globodera pallida (Stone) Behrens u Globodera rostochiensis (Wollenweber) Behrens), sabiex tiġi ddeterminata d-distribuzzjoni tagħhom, jiġi evitat it-tixrid tagħhom, u sabiex dawn jiġu kkontrollati. Id-dispożizzjonijiet attwali tad-Direttiva 2000/29/KE dwar in-nematodi taċ-ċisti fil-patata (Globodera pallida (Stone) Behrens u Globodera rostochiensis (Wollenweber) Behrens) għandhom jiġu aġġornati sabiex jiġu allinjati mar-rekwiżiti tad-Direttiva 2007/33/KE. Għaldaqstant, l-Annessi IV u V tad-Direttiva 2000/29/KE għandhom jiġu emendati skont dan.
(16)
Skont ir-Regolament tal-Kummissjoni (KE) Nru 690/2008 (3), ċerti żoni huma rikonoxxuti bħala żoni protetti fir-rigward ta' diversi organiżmi ta' ħsara. Ir-Regolament (KE) Nru 690/2008 ġie emendat biex iqis l-aktar żviluppi riċenti fir-rigward taż-żoni protetti fl-Unjoni u l-organiżmi ta' ħsara li ġejjin: Citrus tristeza virus (razez Ewropej), Erwinia amylovora (Burr.) Winsl. et al. u Grapevine flavescence dorée MLO. Għaldaqstant, jeħtieġ li l-Anness I sa V tad-Direttiva 2000/29/KE jiġu emendati skont dan, sabiex jiġi żgurat li r-rekwiżiti li jikkonċernaw iż-żoni protetti fir-rigward tal-organiżmi ta' ħsara rispettivi jkunu konsistenti.
(17)
Barra minn hekk, bosta żoni fl-Unjoni li ġew irrikonoxxuti bħala żoni protetti fir-rigward ta' ċerti organiżmi ta' ħsara, m'għadhomx jissodisfaw ir-rekwiżiti peress li dawk l-organiżmi ta' ħsara llum huma stabbiliti f'dawk iż-żoni. Dawn iż-żoni huma kif ġej: il-komunitajiet awtonomi ta' Kastilja-La Mancha, Murcia, Navarra u La Rioja, u d-distrett tal-komunità ta' Calatayud (Aragona) u l-provinċja ta' Guipúzcoa (il-Pajjiż Bask) (Spanja), il-Friuli-Venezja Giulia u l-provinċja ta' Sondrio (il-Lombardija) (l-Italja), il-muniċipalitajiet ta' Ohrady, Topoľníky u Trhová Hradská (is-Slovakkja) fir-rigward ta' Erwinia amylovora (Burr.) Winsl. et al.; l-unità reġjonali ta' Argolida u Chania (il-Greċja), Korsika (Franza) u Algarve (il-Portugall) fir-rigward ta' Citrus tristeza virus (razez Ewropej). Il-Parti B tal-Anness II, il-Parti B tal-Anness III u l-Parti B tal-Anness IV tad-Direttiva 2000/29/KE għandhom jiġu emendati skont dan.
(18)
Sabiex jitħarsu l-produzzjoni u l-kummerċ tal-pjanti, il-prodotti tal-pjanti u oġġetti oħra, huwa teknikament ġustifikat, u konsistenti mar-riskju fitosanitarju involut, li l-organiżmi ta' ħsara Dryocosmus kuriphilus Yasumatsu uThaumatopoea processionea L. jiżdiedu mal-Parti B tal-Anness I tad-Direttiva 2000/29/KE.
(19)
Minn tagħrif ipprovdut mill-Irlanda, il-Portugall u r-Renju Unit, jidher li t-territorji ta' dawn il-pajjiżi huma ħielsa mill-organiżmu ta' ħsara Dryocosmus kuriphilus Yasumatsu, u li dawk it-territorji jissodisfaw il-kundizzjonijiet stipulati fl-Artikolu 2(1)(h) tad-Direttiva 2000/29/KE għall-istabbiliment ta' żona protetta fir-rigward ta' dak l-organiżmu ta' ħsara. Il-Parti B tal-Anness I u l-parti B tal-Anness IV tad-Direttiva 2000/29/KE għandhom jiġu emendati skont dan. B'mod simili, il-Parti B tal-Anness IV u l-Parti A tal-Anness V tad-Direttiva 2000/29/KE għandhom jiġu emendati biex jiġu introdotti rekwiżiti għall-moviment ta' ċerti pjanti, prodotti tal-pjanti u oġġetti oħra fiż-żoni protetti.
(20)
Minn tagħrif ipprovdut mill-Irlanda u r-Renju Unit, jidher li t-territorju tal-Irlanda u parti mit-territorju tar-Renju Unit huma ħielsa mill-organiżmu ta' ħsara Dryocosmus kuriphilus Yasumatsu, u li dawk it-territorji jissodisfaw il-kundizzjonijiet stipulati fl-Artikolu 2(1)(h) tad-Direttiva 2000/29/KE għall-istabbiliment ta' żona protetta fir-rigward ta' dak l-organiżmu ta' ħsara. Il-Parti B tal-Anness I u l-parti B tal-Anness IV tad-Direttiva 2000/29/KE għandhom jiġu emendati skont dan. Bl-istess mod, il-Parti B tal-Anness IV u l-Parti A tal-Anness V tad-Direttiva 2000/29/KE għandhom jiġu emendati biex jiġu introdotti rekwiżiti għall-moviment ta' ċerti pjanti, prodotti tal-pjanti u oġġetti oħra fiż-żoni protetti.
(21)
Minn analiżi ta' riskju fitosanitarju li twettqet dan l-aħħar minn Franza, ħareġ fid-dieher li l-organiżmu ta' ħsara Ips amitinus Eichhof ma jippreżentax riskji fitosanitarju inaċċettabbli f'Korsika (Franza). Għaldaqstant, Korsika għandha titneħħa mil-lista taż-żoni protetti fir-rigward ta' dan l-organiżmu ta' ħsara. Il-Parti B tal-Anness II u l-Parti B tal-Anness IV tad-Direttiva 2000/29/KE għandhom jiġu emendati skont dan.
(22)
Minn tagħrif ipprovdut mir-Renju Unit, jidher li l-organiżmu ta' ħsara Cryphonectria parasitica (Murrill) Barr mhuwiex preżenti fil-Gżira ta' Man, u li l-Gżira ta' Man tilħaq il-kundizzjonijiet stipulati fl-Artikolu 2(1)(h) tad-Direttiva 2000/29/KE għall-istabbiliment ta' żona protetta fir-rigward ta' dak l-organiżmu ta' ħsara. Il-Parti B tal-Anness II u l-parti B tal-Anness IV tad-Direttiva 2000/29/KE għandhom jiġu emendati skont dan.
(23)
Analiżi ta' riskju fitosanitarju li twettqet dan l-aħħar turi li r-rekwiżiti attwali għall-introduzzjoni u għall-moviment ta' pjanti, prodotti tal-pjanti u oġġetti oħra f'ċerti żoni protetti fir-rigward tal-organiżmu ta' ħsara Cryphonectria parasitica (Murrill) Barr, mhumiex xierqa biex inaqqsu sa livelli aċċettabbli r-riskju fitosanitarju kkonċernat. Dawk ir-rekwiżiti għandhom jiġu aġġornati. Il-Parti B tal-Anness II, il-Parti B tal-Anness IV, is-Sezzjoni II tal-Parti A tal-Anness V u s-Sezzjoni II tal-Parti B tal-Anness V tad-Direttiva 2000/29/KE għandhom jiġu emendati skont dan.
(24)
Minn tagħrif ipprovdut minn Franza u l-Italja, jidher li l-Picardie (id-département ta' l'Aisne) u l-Île-de-France (il-muniċipalitajiet ta' Citry, Nanteuil-sur-Marne u Saâcy-sur-Marne), kif ukoll il-Pulja, huma ħielsa mill-organiżmu ta' ħsara Grapevine flavescence dorée MLO, u li dawn jilħqu l-kundizzjonijiet stipulati fl-Artikolu 2(1)(h) tad-Direttiva 2000/29/KE għall-istabbiliment ta' żona protetta fir-rigward ta' dak l-organiżmu ta' ħsara. Il-Parti B tal-Anness II u l-parti B tal-Anness IV tad-Direttiva 2000/29/KE għandhom jiġu emendati skont dan.
(25)
Minn tagħrif ipprovdut mill-Iżvizzera, jidher li l-Iżvizzera (għajr il-Canton ta' Tiċino u l-Wied ta' Misox) hija ħielsa mill-organiżmu ta' ħsara Grapevine flavescence dorée MLO. Għaldaqstant, jixraq li l-Iżvizzera tiġi inkluża (għajr il-Canton ta' Tiċino u l-Wied ta' Misox) bħala żona li minnha pjanti ta' Vitis L. jistgħu jiġi introdotti f'żoni protetti fir-rigward ta' dak l-organiżmu. Il-Parti B tal-Anness IV tad-Direttiva 2000/29/KE għandha tiġi emendata skont dan.
(26)
Għaldaqstant, id-Direttiva 2000/29/KE għandha tiġi emendata kif xieraq.
(27)
Il-miżuri previsti f'din id-Direttiva huma skont l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DIRETTIVA:
Artikolu 1
L-Annessi I, II, III, IV u V tad-Direttiva 2000/29/KE huma emendati skont l-Anness ta' din id-Direttiva.
Artikolu 2
L-Istati Membri għandhom jadottaw u jippubblikaw, sa mhux aktar tard mit-30 ta' Settembru 2014, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva. L-Istati Membri għandhom jikkomunikaw minnufih it-test ta' dawk id-dispożizzjonijiet lill-Kummissjoni.
Għandhom japplikaw dawk id-dispożizzjonijiet mill-1 ta' Ottubru 2014.
Meta l-Istati Membri jadottaw dawk id-dispożizzjonijiet, dawn għandu jkollhom referenza għal din id-Direttiva, jew għandhom ikunu akkumpanjati b'referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha tkun din ir-referenza.
Artikolu 3
Din id-Direttiva għandha tidħol fis-seħħ fit-tielet jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, is-17 ta' Ġunju 2014.

Labels: 20
3
6